白蘋洲新樓曰溪山偉觀
作者：釋居簡
朝代：宋

paragraphs: 溪頭烟煖蘋花春，豈獨滿渚亦滿汀。
春城綺綉艷溪曲，柔玉摻摻歌采蘋。
采采芳鮮日將暮，玉盌瓊盂旋分貯。
水晶闕冷禁城寬，蘭櫂夷猶緩歸去。
鄉來小亭橫水滸，雨震風凌日榛莽。
山鬼嘯梁猿嘯渚，寂寞風烟向誰訴。
仙槎忽從銀浦來，吟疆開拓搜吟才。
眼前有句未暇著，只著畫樓臨水開。
一雙浮圖筆插架，層級高低與樓亞。
從來天巧不曾藏，紛紛俗眼空茫羊。
賦此須還造樓手，大蘇小杜相先後。
柳惲才華更有餘，那堪一等愛樓居。